Muddatidan oldin pensiya tayinlash tartibi o‘zgardi

Bandlik va mehnat munosabatlari vaziri buyrug‘i bilan Alohida asoslarga ko‘ra mehnat shartnomasi bekor qilinganda ishdan bo‘shatilgan xodimlarga muddatidan oldin pensiya tayinlash tartibi to‘g‘risidagi yo‘riqnomaga o‘zgartirishlar kiritildi.
Hujjat "Aholi bandligi to‘g‘risida"gi O‘RQ-642-son qonunga muvofiq qabul qilingan.
Yo‘riqnoma quyidagi sabablarga ko‘ra ishdan ozod etilgan xodimlarga muddatidan oldin pensiya tayinlash tartibini belgilaydi: texnologiyadagi, ishlab chiqarish va mehnatni tashkil etishdagi o‘zgarishlar, xodimlar soni (shtati) yoki ish xususiyatining o‘zgarishiga olib kelgan ishlar hajmining qisqargani yoxud korxonaning tugatilgani.
Mazkur shaxslarga ular rasman ishsiz deb e'tirof etilgan va zarur mehnat stajiga ega bo‘lgan taqdirda muddatidan oldin (qonun hujjatlarida belgilangan umumiy asoslarga ko‘ra pensiya tayinlash muddatidan ikki yil oldin) pensiyaga chiqish huquqi taqdim etiladi:
Birinchidan, "Aholi bandligi to‘g‘risida"gi qonun yangi tahriri qabul qilinishi munosabati bilan ularga muvofiq Yo‘riqnoma qabul qilingan NHHlar aniqlashtirildi - "Aholi bandligi to‘g‘risida"gi qonun 49-moddasi 8-qismi, "Fuqarolarning davlat pensiya ta'minoti to‘g‘risida"gi qonun 14-moddasi, MKning 100-moddasi 2- qismi 1-bandi.
Ikkinchidan, belgilanishicha, ishdan ozod etilgan shaxslar mehnat shartnomasi bekor qilingan kundan so‘ng 30 kalendar kun ichida hududiy aholi bandligiga ko‘maklashish markaziga murojaat qilsa, markaz xodimlari 3 oylik davr ichida (ilgari - agar ishdan ozod etilganlar 10 kun ichida murojaat qilsa) maqbul keladigan ishni topishda yordam berishlari kerak. Agarda ozod etilgan shaxslar 30 kalendar kundan keyin murojaat qilsa, aholi bandligiga ko‘maklashish markazi xodimlari 10 kun muddat ichida maqbul keladigan ishni topishda yordam berishlari kerak.
Boshqa o‘zgartirishlar va qo‘shimchalar ham kiritilgan.